**KÖZSZOLGÁLTATÁSI SZERZŐDÉS**

**előadó-művészeti szolgáltatások tartós biztosítására**

amely létrejött

egyrészről

**Budapest Főváros VII. Kerület Erzsébetváros Önkormányzata**

Székhely: 1073 Budapest, Erzsébet krt. 6.

Statisztikai számjele: 15735708-8411-321-01

Adószám: 15735708-2-42

Bankszámlaszám: 11784009-15507008

Képviseli: Vattamány Zsolt polgármester

mint **Önkormányzat** (a továbbiakban: Önkormányzat)

másrészről

**Bethlen Téri Színház Közhasznú Nonprofit Korlátolt Felelősségű Társaság**

Székhely: 1071 Budapest, Bethlen Gábor tér 3.

Cégjegyzékszám: 01-09-970458

Adószám: 23541694-2-42

Bankszámlaszám: 10102086-07853000-01003001

Képviseli: Karlik József ügyvezető

mint **Szolgáltató** (a továbbiakban: Szolgáltató) között (a továbbiakban együttesen: Felek)

alulírott helyen és időben az alábbi feltételek szerint.

**I. Preambulum**

* 1. Az Önkormányzat, figyelemmel a Magyarország helyi önkormányzatairól szóló 2011. évi CLXXXIX. törvény 13. § (1) 7. pontjára és a 23. § (5) 7. pontjára, kiemelten fontosnak tekinti a kerületi kulturális élet megfelelő formában történő támogatását, színvonalának biztosítását, ideértve a színvonalas színházi előadásokat nyújtó előadó-művészeti szervezettel történő együttműködést. Mindezek megvalósulására Felek az alábbi szerződést kötik az előadó-művészeti szolgáltatások tartós biztosítására az Önkormányzat kulturális közszolgáltatási feladatainak ellátása érdekében.

1.2. A Szolgáltató e szerződés aláírásával kijelenti, hogy az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvény előírásainak és az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény VII. fejezetében foglaltaknak maradéktalanul megfelel, amely feltétele a szerződés érvényességének. A Szolgáltató továbbá kijelenti, hogy nem végez olyan tevékenységet, amelynek nyújtása egyéb jogszabályokban meghatározott feltételeken alapuló engedélyhez van kötve és a közszolgáltatási szerződés gátját képezi.

**II. A közszolgáltatási szerződés tárgya**

2.1. Az Önkormányzat és a Szolgáltató között létrejövő jelen szerződés tartalma a következő:

2.1.1. A Szolgáltató szakmai együttműködést vállal az Önkormányzattal. Vállalja a kerületi művészeti-kulturális kapcsolatok építését, közvetítését és propagálását a színház befogadó színházi jellegéből fakadóan a tánc, a zene, a bábszínház, a fotóművészet, a film és a színházi területeken, különös figyelmet fordít az Erzsébetváros testvérvárosaival való kulturális kapcsolatokra, programszervezés és kölcsönös szakmai segítségnyújtás tekintetében.

2.1.2. Szolgáltató vállalja továbbá:

1. a színházterem és kávézó térítésmentes rendelkezésre bocsátását az Önkormányzat részére évi négy alkalommal.
2. évi egy előadás biztosítását az Önkormányzat által szervezett rendezvényen, teljes körű technikai és bérjellegű költségekkel együtt.
3. intézményében – az Önkormányzat kérésére – évi négy alkalommal önköltségi áron lehetőséget biztosít önálló kezdeményezésű színházi előadások bemutatására. Az előadás bemutatásához szükséges technikai és promóciós szükségleteket, saját meglévő erőforrásain túl, csak a költségek megtérítése esetén köteles biztosítani. Az előadások időpontjait a Felek az előadás dátumát megelőzően minimum 3 hónappal egyeztetik. Mindezek és az előadás egyéb paraméterei minden esetben külön írásos megállapodásban kerülnek meghatározásra.
4. nyári tánc- vagy egyéb tematikus táborok szakmai előkészítése, szakmai felügyelete a kerületi diákok számára az Önkormányzat kezelésében lévő Balatonmáriafürdő – Ifjúsági és Gyermektáborban az Önkormányzat által kijelölt időpontban (maximum 7-10 nap/év). A lebonyolításban való részvétel külön megállapodás tárgyát képezi.
5. 20% kedvezmény biztosítását a VII. kerületi lakosoknak a színházi jegyáraiból.
6. napközi-jellegű, a színház műfajaiból adódó saját tematikájú táboraira a kerületben lakó diákok számára 30%-os kedvezményt biztosít.
7. óvodás korú gyermekek, általános és középiskolásoknak szóló beavató színházi programjaira a kerületben működő oktatási intézmények számára 40%-os kedvezményes részvételi lehetőséget biztosít.
8. tematikus színházi rendezvények (fesztiválok, évfordulók, események) szervezését, lebonyolítását, rendezését, melyeknél bizonyos esetekben számít az Önkormányzat külön programtámogatása, amelyekre a felek külön írásos megállapodást kötnek.
9. szakmai együttműködést az Önkormányzat kulturális és szociális intézményeivel (ERöMŰVHÁZ Erzsébetvárosi Összevont Művelődési Központ Nonprofit Korlátolt Felelősségű Társaság, Bischitz Johanna Integrált Humánszolgáltató Központ,
10. az Önkormányzat egyéb kulturális célú szükségleteinek körében a Szolgáltató alaptevékenységében meghatározott alábbi TEÁOR számok a mérvadóak:

9001’08 Előadó-művészeti tevékenység

9004’08 Művészeti létesítmények működtetése.

2.2. Az Önkormányzat megbízza a Szolgáltatót a 2.1. pontban felsorolt színházi és kulturális programok megszervezésével, létrehozásával, bemutatásával, együttműködések kialakításával, a kerület kulturális életének fellendítésének elősegítésére.

**III. A szerződés időtartama**

3.1. Felek a szerződést 2020. január 1-jétől kezdődően 3 évre, 2022. december 31-ig tartó időszakra kötik, amely időszakban a szerződés elősegíti a Szolgáltató folyamatos működését és szabályozza a kölcsönös kötelezettségvállalások alapszintjét.

3.2. Felek kötelezettséget vállalnak arra nézve, hogy a szerződés felülvizsgálata céljából minden év október 30. napjáig tárgyalásokat kezdenek a kölcsönös támogatások, illetve vállalások esetleges kibővítése tárgyában. A szerződés feltételeinek teljesítését minden év október hónapjában felülvizsgálják, esetleges módosítására javaslatot tesznek.

**IV. A Felek jogai és kötelezettségei, a szerződésben megjelölt feladat ellátásának személyi és tárgyi feltételei**

4.1. A Szolgáltató vállalja, hogy együttműködik Budapest VII. kerület más kulturális és közéleti szervezeteivel.

4.2. A Szolgáltató kijelenti, hogy a 2.1. pontban meghatározott feladatainak ellátásához szükséges szakértelemmel és tárgyi feltételekkel rendelkezik, s vállalja, hogy a feladatait magas szakmai színvonalon, legjobb tudása szerint látja el.

4.3. A feladatok megvalósulásának helyszíne a Bethlen Téri Színház, amely a 1071 Budapest, Bethlen Gábor tér 3. szám alatt (33292/2/A/5 hrsz.) található önkormányzati tulajdonú ingatlanban működik. Az ingatlant Szolgáltató a jelen szerződéstől független szerződés keretében bérli az Önkormányzattól.

4.4. Az Önkormányzat vállalja, hogy a tárgyévi költségvetésében biztosítja az 5.1 pontban meghatározott, a 2.1. pontban szereplő feladatok ellátásához szükséges előirányzatot.

4.5. Az Önkormányzat jogosult a Szolgáltató tevékenységét ellenőrizni. Amennyiben a Szolgáltató nem a megfelelő minőségű színvonalon végzi feladatát vagy mulasztást követ el, a konkrét hiányosság pótlására az Önkormányzat haladéktalanul írásban felhívja a Szolgáltató figyelmét. A Szolgáltató a felhívásban foglaltaknak haladéktalanul köteles eleget tenni.

4.6. A szakmai színvonal biztosítása érdekében a Felek vállalják, hogy az esetlegesen felmerülő vitás kérdésekben egy független, közösen felállított 3 tagú szakmai bizottság felülbírálási javaslatot tehet, melynek javaslatát magukra nézve kötelező érvényűnek tekintenek.

4.7. A Felek rögzítik, hogy ha a Szolgáltató feladatának ellátásához speciális szakértelem vagy képesítés szükséges, a Szolgáltató jogosult megbízottat vagy alvállalkozót igénybe venni. Az igénybe vett megbízott vagy alvállalkozó magatartásáért a Szolgáltató úgy felel mint a sajátjáért.

4.8. A Szolgáltató kötelezettséget vállal arra, hogy a 2.1. pontban foglalt feladatait az Önkormányzat igényeit figyelembe véve és vele egyeztetve, együttműködve látja el.

4.9. Az Önkormányzat az év közben előre nem látható kulturális esemény igényének felmerülésekor írásban kérheti a 2.1. pontban adott megbízás módosítását, melynek a Szolgáltató köteles a legjobb tudása szerint eleget tenni.

4.10. A Felek 2.1. pontban meghatározott feladatok teljesítése érdekében kötelesek együttműködni és egymást kölcsönösen tájékoztatni. Amennyiben a Szolgáltató a feladatait bármely okból nem tudja teljesíteni vagy teljesítésében akadályoztatva van, erről az Önkormányzatot haladéktalanul köteles értesíteni. Az értesítési kötelezettség elmulasztásából eredő kárért a Szolgáltató felel.

4.11. A Szolgáltató köteles a tevékenységéből eredő, harmadik személynek okozott károkat megtéríteni, amennyiben felelősségét jogerős kötelező bírósági vagy hatósági határozat megállapítja. Harmadik személyek felé kártérítési kötelezettséggel tartozik a jelen szerződésben meghatározott feladatok elmulasztásával, illetve nem megfelelő elvégzésével vagy elvégeztetésével okozott károkért.

4.12. Amennyiben a feladatok teljesítése Szolgáltatónak fel nem róható okból átmenetileg megszakad, szünetel, illetve késedelmet szenved, azt a Szolgáltató a külső körülmény megszűnését követően haladéktalanul köteles pótolni.

4.13. Szolgáltató köteles a rendkívüli, előre nem látható eseményekről az Önkormányzatot haladéktalanul értesíteni.

4.14. Szolgáltató a saját kiadású műsorfüzetein, plakátjain köteles Erzsébetváros Önkormányzatát támogatóként feltüntetni.

**V. Az Önkormányzat által nyújtott támogatás összege és felhasználásának módja**

5.1. Az Önkormányzat kötelezettséget vállal arra, hogy a Szolgáltató a 2.1. pontban foglalt feladatok ellátása érdekében a szerződés időtartama alatt a tárgyév január 1. – december 31. közötti időszakra évente 3.000.000 Ft, azaz hárommillió forint támogatást biztosít.

5.2. Az Önkormányzat vállalja, hogy az 5.1. pont szerinti támogatási összeget a 2020. évben január 15-éig, 2021. és 2022. évben az előző évben nyújtott támogatás felhasználásáról készített beszámoló elfogadását követően haladéktalanul, legkésőbb a tárgyév március 31. napjáig átutalás útján teljesíti a Szolgáltatónak, a Szolgáltató Budapest Banknál vezetett 10102086-07853000-01003001 számú bankszámlájára.

5.3. Szolgáltató köteles az 5.1. pont szerinti támogatást a 2.1. pontban meghatározott feladatok ellátása érdekében felhasználni.

5.4. Szolgáltató köteles a támogatás jelen szerződésben meghatározott időpontban történő felhasználását akadályozó bármely okról azonnal értesíteni az Önkormányzatot.

5.5. Szolgáltató köteles biztosítani, hogy az Önkormányzat a szerződésben rögzített cél megvalósulását, a befejezést követően ellenőrizhesse, és minden, az ellenőrzéshez szükséges felvilágosítást és egyéb segítséget az ellenőrzésre jogosult részére megadni.

5.6. Szolgáltató köteles a támogatás összegét elkülönítetten kezelni és a felhasználást dokumentáló számlákat, bizonylatokat, egyéb okiratokat az Önkormányzat vagy egyéb ellenőrzésre jogosult szervek által ellenőrizhető módon kezelni és nyilvántartani.

**VI. Központi költségvetési támogatás összege, felhasználásának módja**

6.1. Az Önkormányzat vállalja, hogy a Szerződés 1.1. pontja szerinti céljának érdekében a Szolgáltató részére a 2.1. pontban foglalt előadóművészeti-szolgáltatások magasabb színvonalon történő nyújtásának megvalósítására az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvényben (a továbbiakban: Emtv.) foglaltakra figyelemmel Magyarország mindenkori költségvetéséről szóló törvényben foglaltak alapján

a) az Emtv. 17. § (2) bekezdésében rögzített szempontok szerint az Előadó-művészeti szervezetekre vonatkozóan meghatározott összegű művészeti támogatást, valamint

b) az Emtv. 17. § (3) bekezdése szerinti működési támogatást biztosít.

6.2. A Szolgáltató tárgyévre vonatkozó központi költségvetési (művészeti és működési) támogatásának összegét az Önkormányzat  az adott évekre vonatkozó mindenkori költségvetési rendelete tartalmazza.

6.3. A tárgyévi költségvetési rendelet elfogadásáig az Önkormányzat a mindenkori átmeneti finanszírozásról és költségvetési gazdálkodásról szóló rendeletében foglaltak szerint, az érvényes költségvetési törvény alapján, a kulturális miniszter által közzétett központi támogatás időarányos részét utalja az előadó-művészeti szervezet számára. Az Önkormányzat a tárgyévi támogatás összegéről a miniszteri közzétételt követő öt munkanapon belül tájékoztatja Szolgáltatót.

6.4. Az Önkormányzat a központi költségvetés támogatását negyedévenként, a naptári negyedév első hónapjának 5. napjáig (április 05., július 05., október 05., kivéve január hónap, mely esetben 10. napjáig) utalja a Szolgáltató 10102086-07853000-01003001 számú számlájára.

6.5. A Szolgáltató a 6.1. pont szerinti támogatást az Emtv., továbbá az előadó-művészeti szervezetek támogatásának részletes szabályairól szóló 428/2016. (XII.15.) Korm. rendelet (a továbbiakban: Korm. rendelet) szerint használhatja fel. A támogatás harmadik fél számára támogatásként nem adható tovább (nem engedményezhető).

6.6. A Szolgáltató a 6.1. pont szerint nyújtott tárgyévi támogatási összeget a tárgyévben használhatja fel.

6.7. Szolgáltató köteles a támogatás összegét elkülönítetten kezelni és a felhasználást dokumentáló számlákat, bizonylatokat, egyéb okiratokat az Önkormányzat vagy egyéb ellenőrzésre jogosult szervek által ellenőrizhető módon kezelni és nyilvántartani.

**VII. Az Önkormányzat által nyújtott támogatás elszámolása**

7.1. Szolgáltató köteles az 5.1. pont szerinti támogatási összeg felhasználásáról a tárgyévet követő január 31. napjáig szakmai és pénzügyi beszámolót (a továbbiakban: elszámolás) készíteni.

7.2. A szakmai beszámolónak tartalmaznia kell a 2.1. pont szerinti feladatok megvalósulásának bemutatását, fotódokumentációval alátámasztva. A szakmai beszámolót Budapest Főváros VII. Kerület Erzsébetváros Önkormányzata Képviselő-testületének Művelődési, Kulturális és Szociális Bizottsága hagyja jóvá.

7.3. A pénzügyi beszámolót az alábbiak szerint kell elkészíteni:

* Az 5.1. pont szerinti támogatás rendeltetésszerű felhasználásához kapcsolódó költségeket igazoló számviteli bizonylatokról a 368/2011. (XII. 31.) Korm. rendelet 93.§ (3) bekezdés szerinti tartalommal összesítőt kell csatolni
* Kizárólag a támogatott tevékenység megvalósításához a támogatási időszak alatt felmerült, és az elszámolási határidőig pénzügyileg kiegyenlített költségek szerepelhetnek a beszámolóban.
* A pénzügyi beszámoló részeként, az összesítőben feltüntetett minden bizonylatról, számszaki és formai szempontból kifogástalan, a támogatott képviseletére jogosult által hitelesített, az összesítő szerinti sorszámmal sorszámozott, másolatokat kell benyújtani. Az elszámolásban szereplő eredeti bizonylatokat a megfelelő záradékkal kell ellátni: „E bizonylat felhasználva …….. Ft összegben a VII. kerület Önkormányzat ….. évi támogatásának elszámolásához.” A záradékolás célja annak biztosítása, hogy a bizonylatot más elszámoláshoz nem használják fel.
* A bizonylatok pénzügyi teljesítését a támogatott képviseletére jogosult által hitelesített bankszámla kivonat, illetve kiadási pénztárbizonylat csatolásával igazolni kell.
* A személyi jellegű kifizetést, az ötvenezer forint értékhatárt meghaladó szolgáltatás igénybevételt, a bruttó kétszázezer forint értékhatárt meghaladó termékbeszerzést igazoló bizonylatok esetén csatolni kell a támogatott képviseletére jogosult által hitelesített szerződés másolatát (termékbeszerzés esetén bruttó egymillió forint értékhatárig írásos megrendelés is megfelelő).
* A forinttól eltérő pénznemben kiállított számla, számviteli bizonylat esetében annak végösszegét és az arra tekintettel elszámolható költség összegét a számlán, számviteli bizonylaton a megjelölt teljesítés időpontjában érvényes, a Magyar Nemzeti Bank által közzétett középárfolyamon kell forintra átszámítani, a Magyar Nemzeti Bank által nem jegyzett pénznemben kiállított számla, számviteli bizonylat esetén az Európai Központi Bank által közzétett középárfolyamon kell euróra átváltani.
* A beszámoló részeként nyilatkozni kell az általános forgalmi adó alanyiságáról, illetve a támogatáshoz kapcsolódó általános forgalmi adó levonási jogosultságáról;
* A beszámoló részeként nyilatkozni kell arról, hogy a feltüntetett költségek kifizetése előtt azok jogosságáról és összegszerűségéről – ellenszolgáltatás teljesítését követően esedékes kifizetés előtt ezen felül az ellenszolgáltatás teljesítéséről is – előzetesen meggyőződött.

7.4. A pénzügyi beszámolót a Polgármesteri Hivatal Humánszolgáltató Irodája ellenőrzi és hagyja jóvá.

7.5. Abban az esetben, ha Szolgáltató határidő belül nem tesz eleget a 7.1. pont szerinti elszámolási kötelezettségének, vagy a támogatási összeget nem a 2.1. pontban foglalt feladatainak ellátására fordítja, a támogatási összeget az ennek megállapításáról szóló értesítés kézhezvételétől számított 30 napon belül köteles visszautalni az Önkormányzat OTP Banknál vezetett 11784009-15507008 számú bankszámlájára.

7.6. A fel nem használt összeget a 6.1. pont szerinti elszámolási határidőig a Szolgáltató köteles visszafizetni az Önkormányzat 11784009-15507008 számú bankszámlájára.

7.7. Az Önkormányzat az ellenőrzés elszámolása során tett megállapításai alapján jogosult felhívni a Szolgáltatót hiánypótlásra, határidő megadásával. Ha ennek a Szolgáltató nem tesz eleget, köteles a támogatás teljes vagy részbeni visszafizetésére.

7.8. A támogatás elszámolásának elfogadásáról, illetve el nem fogadásáról az Önkormányzat írásban értesíti a Szolgáltatót.

**VIII. Központi költségvetési támogatás elszámolása**

8.1. Szolgáltató kötelezettséget vállal arra, hogy a 6.1 pont szerinti támogatás felhasználásáról tárgyévet követő év március 31. napjáig részletes szakmai és pénzügyi beszámolót bocsát az Önkormányzat rendelkezésére. A szakmai beszámolót a Korm. rendelet 9. melléklete szerinti tartalommal kell elkészíteni. A pénzügyi beszámolót a 7.3. pontban foglaltak szerint kell elkészíteni azzal, hogy az eredeti bizonylatokat az alábbi záradékkal kell ellátni: „E bizonylat felhasználva … Ft összegben a … évi művészeti támogatás terhére” vagy „E bizonylat felhasználva … Ft összegben a … évi működési támogatás terhére”.

8.2. Amennyiben a Szolgáltató ÁFA levonásra jogosult, úgy az Önkormányzat felé csak a nettó támogatási összeget számolhatja el.

8.3. Amennyiben Szolgáltató a szakmai és pénzügyi beszámoló benyújtásával késedelembe esik, az Önkormányzat 8 napon belül írásban felszólítja azok haladéktalan benyújtására. A felszólítás kézhezvételét követő 30 nap eredménytelen elteltével az Önkormányzat a jelen Szerződés X. fejezetében rögzített rendkívüli felmondási jogával élhet.

8.4. Felek rögzítik, hogy amennyiben nem kerül felhasználásra a 6.1. pont szerinti központi költségvetésből nyújtott támogatás, úgy a tárgyévi támogatási összeg és a felhasznált összeg közötti különbözetet a Korm. rendelet szerinti beszámoló benyújtására vonatkozó, a jogszabályban meghatározott határidőig köteles visszautalni az Önkormányzat OTP Bank Nyrt-nél vezetett 11784009-15507008 számú számlájára.

8.5. Az Önkormányzat a szakmai beszámoló és a pénzügyi beszámoló benyújtási határidejét követő 30 napon belül azokat felülvizsgálja és elfogadásukról 15 napon belül a Szolgáltatót írásban tájékoztatja.

8.6. A pénzügyi beszámoló elfogadását követően Szolgáltató köteles a Korm. rendelet 10. melléklete szerinti pénzügyi beszámolót az Önkormányzat részére a Korm. rendeletben meghatározott határidőt megelőző 30. napig benyújtani.

8.7. A központi költségvetési támogatás felhasználásáról szóló szakmai és pénzügyi beszámolót az Önkormányzat köteles benyújtani a Korm. rendeletben meghatározott szerv részére, a jogszabályban megadott határidőre.

8.8. Az Emtv. 23.§ (3) bekezdése alapján a beszámoló elmulasztása a folyamatban lévő támogatás felfüggesztését vonja maga után.

**IX. Titoktartás**

9.1. Szolgáltató kötelezettséget vállal arra, hogy jelen megállapodással összefüggésben az Önkormányzattal kapcsolatban tudomására jutott minden információt bizalmasan kezel.

9.2. Szolgáltató vállalja, hogy a megállapodás teljesítése során megismert üzleti titkokat másnak nem adja át, más számára hozzáférhetővé nem teszi, nyilvánosságra nem hozza.

**X. Szerződés megszűnése**

10.1. Jelen szerződés a Felek közös megegyezéssel megszüntethetik

10.2. Az Önkormányzat a szerződést azonnali hatállyal a következő esetekben mondhatja fel:

1. a Szolgáltató ellen jogerősen felszámolási eljárás indul,
2. a Szolgáltató a jelen szerződésben meghatározott kötelezettségét neki felróható módon súlyosan megsértette, különösen ha valamely feladatát az Önkormányzat ismételt írásbeli felhívása ellenére nem látja el megfelelően,
3. a Szolgáltató a tevékenységére vonatkozó jogszabályokat vagy hatósági előírásokat súlyosan megsértette,
4. olyan jogszabályi változás következik be, amely kizárja a jelen szerződésben foglaltak Önkormányzat részéről történő teljesítését,
5. a Szolgáltató nem felel meg az 1.2. pontban foglalt feltételeknek.

10.3. A Szolgáltató a szerződést azonnali hatállyal abban az esetben mondhatja fel, ha az Önkormányzat a jelen szerződésben meghatározott támogatási összeget nem tudja biztosítani és ez lehetetlenné teszi a Szolgáltató ezirányú további működését.

10.4. Amennyiben a szerződés valamelyik félnek felróható okból szűnik meg, úgy az felelősséggel tartozik az okozott károkért.

**XI. Egyéb feltételek**

11.1. A Szerződés teljesítése során a Felek az írásbeliséget kötik ki. Erre tekintettel a megállapodások, értesítések, nyilatkozatok, kiegészítések, módosítások csak annyiban hatályosak, amennyiben azokat a szerződő felek írásban teszik meg. Írásbeli alaknak a levél és az e-mail minősül.

11.2. Kapcsolattartó az Önkormányzat részéről a Humánszolgáltató Iroda (1076 Budapest, Garay u. 5., 462-3322), a Szolgáltató részéről Karlik József ügyvezető.

11.3. A Szolgáltató a jelen szerződés aláírásával hozzájárulását adja ahhoz, hogy a közpénzek felhasználásával, a köztulajdon használatának nyilvánosságával, átláthatóbbá tételével és ellenőrzésének bővítésével összefüggő egyes törvények módosításáról szóló 2003. évi XXIV. törvény rendelkezéseinek megfelelő közzétételi kötelezettség alapján a cég nevét az Önkormányzat honlapján nyilvánosságra hozza a jelen szerződés közzétételével egyidejűleg. Továbbá tudomásul veszi, hogy az Önkormányzattal kötött szerződések esetén a közpénzek felhasználásával érintett szerződő félként a 2003. évi XXIV. törvény rendelkezései a közzététel és adatvédelem tekintetében kötelezőek, annak betartása érdekében közreműködési kötelezettsége áll fenn.

11.4. A Felek a közöttük felmerülő vitás kérdéseket elsősorban egyeztetéssel kísérlik meg eldönteni.

11.5. Jelen szerződésben nem szabályozott kérdésekben a Polgári Törvénykönyvről szóló 2013. évi V. törvény, a Magyarország helyi önkormányzatairól szóló 2011. évi CLXXXIX. törvény, az egyesülési jogról, a közhasznú jogállásról, valamint a civil szervezetek működéséről szóló 2011. évi CLXXV. törvény, az államháztartásról szóló 2011. évi CXCV. törvény, valamint az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvény rendelkezései az irányadók.

Felek a jelen szerződést, annak áttanulmányozása, értelmezése és megértése után, mint akaratukkal mindenben egyezőt írják alá.

Budapest, 2019 …..

|  |  |
| --- | --- |
| ………………………………………….. | ………………………………………….. |
| Önkormányzat  **Budapest Főváros VII. kerület**  **Erzsébetváros Önkormányzata**  Képviseli: Vattamány Zsolt polgármester | Szolgáltató  **Bethlen Téri Színház Közhasznú Nonprofit Kft.**  Képviseli: Karlik József ügyvezető |

Ellenjegyző:

………………………………

Dr. Gotthard Gábor

Jegyző

Pénzügyi ellenjegyző:

………………………………………………

Fitosné Zemanovics Zsuzsanna

Pénzügy Iroda vezetője